আমেরিকার শুল্ক ও চীন নিয়ে মোদি সরকারকে আক্রমণ রাহুলের

ওয়েবডেস্ক: আমেরিকা (US) ভারতীয় পণ্যে ২৬ শতাংশ শুল্ক চাপিয়েছে। সেই ঘটনা ও চীন (China) ইস্যুতে নরেন্দ্র মোদি (Narendra Modi) সরকারের কড়া সমালোচনা রাহুল গান্ধীর (Rahul Gandhi)। বৃহস্পতিবার লোকসভায় জিরো আওয়ারে এই বিষয়টি তুলে ধরেন রাহুল। আমেরিকার এই শুল্ক চাপানো ও চীনের ভারতের এলাকা দখল নিয়ে প্রধানমন্ত্রী কী করছেন জানতে চান রাহুল। তিনি বলেন, আমি অবাক হচ্ছি। চীনের রাষ্ট্রদূতের সঙ্গে বিদেশ সচিব কেক কাটছেন! এটা সবাই জানেন যে, চীন ভারতের ৪ হাজার বর্গ কিলোমিটার এলাকা দখল করেছে। এদিন রাহুল গালওয়ানে ২০ জন ভারতীয় সেনার মৃত্যুর কথা তুলে ধরেন। কটাক্ষ করে বলেন, কেক কেটে সরকার তাঁদের আত্মত্যাগ উদযাপন করছে। এই ঘটনায় তিনি স্তম্ভিত।

রাহুল বলেন, চীনকে আপনারা ৪ হাজার বর্গ কিলোমিটার জায়গা দিয়েছেন। অন্যদিকে আমাদের সহযোগী (আমেরিকা) ২৬ শতাংশ শুল্ক চাপানোর সিদ্ধান্ত নিয়েছে। যা আমাদের অর্থনীতিকে পুরোপুরি ধ্বংস করবে। আমাদের অটোমোবাইল ইন্ডাস্ট্রি, ফার্মাসিউটিক্যাল ইন্ডাস্ট্রি, কৃষিক্ষেত্রও লাইনে রয়েছে। বিদেশনীতি প্রসঙ্গে রাহুল প্রাক্তন প্রধানমন্ত্রী ইন্দিরা গান্ধীর কথা তুলে ধরেন। বিদেশ নীতি প্রসঙ্গে তিনি ডানে ঝুঁকবেন না কি বামে ঝুঁকবেন। ইন্দিরা গান্ধী বলেছিলেন তিনি কোনও দিকেই ঝুঁকবেন না। তিনি সোজা দাঁড়াবেন। বিরোধী দলনেতা কটাক্ষ করে বলেন, বিজেপি ও আরএসএসের আলাদা দর্শন রয়েছে। বামে না ডানে ঝুঁকবেন তাঁদেরকে জিজ্ঞাসা করা হলে বলেন, আগত যে কোনও বিদেশির কাছেই তাঁরা মাথা নত করেন।